
住谞讛讚专讬谉 讛 注"讘 - 驻讬专讜砖 砖讟讬讬谞讝诇抓

注诇 砖诐 讞讻诪转讜 砖讛讬讛 专讘 讞讻诐 讘讬讜转专, 讚讻转讬讘 [砖讻谉 谞讗诪专] "讗诪专 诇讞讻诪讛 讗讞转讬 讗转" (诪砖诇讬 讝, 讚), 讜讻砖拽专讗 诇讜 讘谉 讗讞讜转讜 专诪讝 诇讞讻诪转讜.


 讗诪专谞讜 砖砖讗诇讜 讛讗诐 讬转讬专 讘讻讜专讜转? 讜讗诪专 诇讜: 讗诇 讬转讬专. 讜砖讜讗诇讬诐: 诪讗讬 讟注诪讗 [诪讛 讛讟注诐]? 讗讬诇讬诪讗 [讗诐 转讗诪专] 诪砖讜诐 砖讛讜讗 诇讗 讞讻讬诐 [讞讻诐] 讜诇诪讚谉 讚讬讜, 讛讗 拽讗 讗诪专讬谞谉 讚讞讻讬诐 讟讜讘讗 [讛专讬 讻讘专 讗诪专谞讜 砖讛讜讗 讞讻诐 讘讬讜转专], 讗诇讗 转讗诪专 诪砖讜诐 砖讛讜讗 诇讗 讘拽讬注 讘诪讜诪讬 [讘拽讬 讘诪讜诪讬诐], 讜讗祝 砖讬讚注 讗转 讛讛诇讻讛 讗讬谞讜 讬讜讚注 讘讟讬讘诐 砖诇 讛诪讜诪讬诐,


讜讛讗诪专 [讜讛专讬 讗诪专] 专讘: 砖诪讜谞讛 注砖专 讞讚砖讬诐 讙讚诇转讬, 讻诇讜诪专, 砖讬诪砖转讬 讜讛住转讻诇转讬 讗爪诇 专讜注讛 讘讛诪讛, 诇讬讚注 讗讬讝讛 讛讜讗 诪讜诐 拽讘讜注 讘讘讛诪讛 讜讗讬讝讛 讛讜讗 诪讜诐 注讜讘专. 讛专讬 砖讛讬讛 讘拽讬 讘讬讜转专 讘诪讜诪讬诐! 讗诇讗 讟注诐 讛讚讘专 讛讬讛 诇讞诇拽 诇讜 讻讘讜讚 诇专讘讛 讘专 讞谞讛, 砖专爪讛 专讘讬 诇转转 诇讜 诪讬谞讜讬 诪讬讜讞讚 讻讚讬 砖讬谞讛讙讜 讘讜 讻讘讜讚. 讻讬 专讘, 诪驻谞讬 讞讻诪转讜 讜讗讬砖讬讜转讜, 讛讬讜 谞讜讛讙讬诐 讘讜 讻讘讜讚 讙诐 讘诇讗 转讜住驻转 讝讜.


讜讗讬讘注讬转 讗讬诪讗 [讜讗诐 转专爪讛 讗诪讜专] 讛住讘专 讗讞专: 诪砖讜诐 讛讗 讙讜驻讬讛 [讚讘专 讝讛 注爪诪讜] 砖专讘 讘拽讬注 讘诪讜诪讬 讟驻讬 [讛讬讛 讘拽讬 讘诪讜诪讬诐 讘讬讜转专], 讜砖专讬 诪讜诪讬 [讜诪转讬专 诪讜诪讬诐] 讻讗诇讛 砖诇讗 讬讚注讬 讗讬谞砖讬 [讬讜讚注讬诐 讘讛诐 住转诐 讗谞砖讬诐], 讜讗诪专讬 [讜讛讬讜 讗讜诪专讬诐] 讘讟注讜转 注诇 诪讜诐 讗讞专: 讻讬 讛讗讬 讙讜讜谞讗 砖专讗 [讻讙讜谉 讝讛 讛转讬专] 专讘, 讜讗转讜 诇诪砖专讬 [讜讬讘讜讗讜 诇讛转讬专] 诪讜诐 注讜讘专 讛讚讜诪讛 拽爪转 诇诪讜诐 砖讛转讬专 专讘. 讜诪驻谞讬 讞砖砖 讝讛 诇讗 谞转谉 诇讜 专讘讬 专砖讜转 诇讛转讬专 诪讜诪讬诐.


讗 讘诪注砖讛 注诇 诪讬谞讜讬讬诐 砖诇 专讘讛 讘专 讞谞讛 讜专讘, 讛讜讝讻专 砖谞转谉 诇讛诐 专讘讬 专砖讜转 诇讛讜专讜转 讘讗讬住讜专 讜讛讬转专. 讜砖讜讗诇讬诐: 诇砖诐 诪讛 讛讬讛 爪专讬讱 诇转转 诇讜 专砖讜转 砖讬讜专讛? 讬讜专讛 讗祝 讘诇讗 谞讟讬诇转 专砖讜转! 砖讻谉 讗讬 讙诪讬专 [讗诐 诇诪讚 讜讬讜讚注] 鈥� 专砖讜转讗 诇诪讛 诇讬 诇诪讬砖拽诇 [专砖讜转 诇诪讛 诇讜 诇拽讘诇], 讛诇讗 讛讻诇 转诇讜讬 讘讬讚讬注转 讛转讜专讛 讘诇讘讚?! 砖讗讬谉 诪转谉 专砖讜转 砖讬讬讱 讗诇讗 讘讚讬谞讬 诪诪讜谞讜转! 讜诪住讘讬专讬诐 砖转讬拽谞讜 砖讬拽讘诇 讗讚诐 专砖讜转 诇讛讜专讜转 讗驻讬诇讜 讘讚讬谞讬 讗讬住讜专 讜讛讬转专 诪砖讜诐 诪注砖讛 砖讛讬讛.


讚转谞讬讗 [砖讻谉 砖谞讬谞讜 讘讘专讬讬转讗]: 驻注诐 讗讞转 讛诇讱 专讘讬 诇诪拽讜诐 讗讞讚, 讜专讗讛 讘谞讬 讗讚诐 砖诪讙讘诇讬谉 (诇砖讬诐) 注讬住讜转讬讛诐 讘讟讜诪讗讛, 砖诇讗 讛讬讜 诪拽驻讬讚讬诐 讘讟讛专转 注爪诪诐 讘砖注转 诇讬砖讛, 讜住讘讜专讬诐 讛讬讜 砖讘讻诇 讝讗转 讛注讬住讛 讟讛讜专讛. 讗诪专 诇讛诐: 诪驻谞讬 诪讛 讗转诐 诪讙讘诇讬谉 注讬住讜转讬讻诐 讘讟讜诪讗讛? 讗诪专讜 诇讜: 转诇诪讬讚 讗讞讚 讘讗 诇讻讗谉 讜讛讜专讛 诇谞讜 讻讬 诪讬 讘爪注讬诐 (讘讬爪讜转) 讗讬谉 诪讻砖讬专讬谉 诇拽讘诇 讟讜诪讗讛, 讜讛讬讜 诇讜拽讞讬诐 诪讬诐 诪讛讘讬爪讜转 讜讘讛诐 讛讬讜 诇砖讬诐, 讜住讘专讜 砖讛拽诪讞 讛谞讬诇讜砖 讘讛诐 讗讬谞讜 诪拽讘诇 讟讜诪讗讛. 讜讘讗诪转 讛讜讗, 讗讜转讜 转诇诪讬讚, 讘讚讬谉 诪讬 讘讬爪讬诐, 讻诇讜诪专, 讛谞讜讝诇讬诐 砖诇 讛讘讬爪讬诐 讚专砖 诇讛讜 [诇讛诐], 砖讗诐 诇砖 讗讚诐 注讬住讛 讘讘讬爪讬诐 讞讬讜转 讘诇讘讚 鈥� 讗讬谉 讛注讬住讛 诪拽讘诇转 讟讜诪讗讛, 砖讗讬谉 诪讬 讛讘讬爪讬诐 谞讞砖讘讬诐 诪讬诐. 讜讗讬谞讛讜 住讘讜专 [讜讛诐 住讘专讜] 讻讬 诪讬 讘爪注讬诐 拽讗诪专 [讗诪专].


讜讟注讜 讗谞砖讬 讗讜转讜 诪拽讜诐 谞诪讬 讘讛讗 [讙诐 讻谉 讘讚讘专 讝讛] 砖讛讬讛 讙讜专诐 诇讟注讜转诐, 砖砖谞讬谞讜: 诪讬 拽专诪讬讜谉 讜诪讬 驻讬讙讛 (砖诪讜转 砖谞讬 谞讛专讜转) 驻住讜诇讬谉 诇注砖讜转 诪讛诐 诪讬 讞讟讗转 诇讟讛专讛, 诪驻谞讬 砖讛谉 诪讬 讘爪注讬诐. 讜讗讬谞讛讜 住讘讜专 [讜讛诐, 讗谞砖讬 讛诪拽讜诐, 住讘专讜]: 诪讚诇讙讘讬 [诪讻讬讜谉 砖讗爪诇, 诇注谞讬谉] 讞讟讗转 驻住讬诇讬 [讛诐 驻住讜诇讬诐] 讜讗讬谞诐 谞讞砖讘讬诐 诇诪讬诐 鈥� 讗讻砖讜专讬 谞诪讬 [诇讛讻砖讬专 诇拽讘诇 讟讜诪讗讛 讛诐 讙诐 讻谉] 诇讗 诪讻砖专讬 [诪讻砖讬专讬诐], 砖讗讬谞诐 谞讞砖讘讬诐 诪讬诐. 讜讗讜诇诐 诇讗 讛讬讗, 讗讬 讗驻砖专 诇讛砖讜讜转 讗转 讛讚讘专讬诐, 讻讬 讛转诐 [砖诐] 诇注谞讬谉 讞讟讗转 鈥� 讘注讬谞谉 [爪专讬讻讬诐 讗谞讜] 砖讬讛讬讜 诪讬诐 讞讬讬诐 (讻驻讬 砖谞讗诪专: "讜谞转谉 注诇讬讜 诪讬诐 讞讬讬诐 讗诇 讻诇讬". 讘诪讚讘专 讬讟, 讬讝), 讜诪讬 讘讬爪讜转 讗讬谞诐 诪讬诐 讞讬讬诐. 讜讗讜诇诐 讛讻讗 [讻讗谉] 诇讙讘讬 讛讻砖专讛 鈥� 讗讻砖讜专讬 讻诇 讚讛讜 诪讻砖专讬 [讻诇 诪讬诐 砖讛诐 诪讻砖讬专讬诐], 讜讻讬讜谉 砖讗讜转讛 讟注讜转 谞讙专诪讛 诪驻谞讬 转诇诪讬讚 砖诇讗 讚拽讚拽 讬驻讛 讘诇砖讜谞讜,


转谞讗 [砖谞讛] 讛讞讻诐: 讘讗讜转讛 砖注讛 讙讝专讜: 转诇诪讬讚 讗诇 讬讜专讛 讗诇讗 讗诐 讻谉 谞讜讟诇 转讞讬诇讛 专砖讜转 诪专讘讜, 讜讛专讘 讗讬谞讜 谞讜转谉 诇讜 专砖讜转 讗诐 讗讬谞讜 讬讜讚注 诇讚讬讬拽 讘讚讘专讬讜 讻专讗讜讬.


 讗讙讘 诪注砖讛 讝讛 砖诇 讛讜专讗讛 诪住讜驻专: 转谞讞讜诐 讘专讬讛 [讘谞讜] 砖诇 专' 讗诪讬 讗讬拽诇注 [谞讝讚诪谉] 诇诪拽讜诐 讛拽专讜讬 讞转专, 讚专砖 诇讛讜 [诇讛诐, 诇讘谞讬 讛诪拽讜诐]: 诪讜转专 诇诇转讜转 (诇砖专讜转 诪注讟 讘诪讬诐 诇讛拽诇 注诇 讛拽诇讬驻讛 讘砖注转 讟讞讬谞讛) 讞讬讟讬谉 讘驻住讞, 讜讗讬谉 诇讞砖讜砖 砖诪讗 讬讞诪讬爪讜 讘讬谞转讬讬诐. 讗诪专讜 诇讜: 诇讗讜 [讛讗诐 诇讗] 专' 诪谞讬 砖诪谉 爪讜专 讗讬讻讗 讛讻讗 [讬砖谞讜 讻讗谉] 住诪讜讱 诇诪拽讜诪谞讜. 讜转谞讬讗 [讜砖谞讬谞讜 讘讘专讬讬转讗]: 转诇诪讬讚 讗诇 讬讜专讛 讛诇讻讛 讘诪拽讜诐 专讘讜, 讗诇讗 讗诐 讻谉 讛讬讛 专讞讜拽 诪诪谞讜 砖诇砖 驻专住讗讜转 砖讛讜讗 讻谞讙讚 诪讞谞讛 讬砖专讗诇. 砖讘转讜讱 讛诪讞谞讛 讗讬谉 讗讚诐 专砖讗讬 诇讚讜谉 讘驻谞讬 诪砖讛 专讘讬谞讜. 讗诪专 诇讛讜 [诇讛诐]: 诇讗讜 讗讚注转讗讬 [诇讗 讛讬讛 讛讚讘专 讘讚注转讬], 讻诇讜诪专, 诇讗 讬讚注转讬 砖专讘讬 诪爪讜讬 讘诪拽讜诐 住诪讜讱.


 诪住讜驻专:  专' 讞讬讬讗 讞讝讬讬讛 诇讛讛讜讗 讙讘专讗 讚讛讜讛 拽讗讬 [专讗讛 讗讚诐 讗讞讚 砖讛讬讛 注讜诪讚] 讘讘讬转 讛拽讘专讜转, 讗诪专 诇讬讛 [诇讜]: 诇讗讜 [讛讗诐 诇讗] 讘谉 讗讬砖 驻诇讜谞讬 讻讛谉 讗转讛? 讜诪讛 诇讻讛谉 讘讘讬转 讛拽讘专讜转? 讗诪专 诇讬讛 [诇讜] 讗讜转讜 讗讚诐: 讗讬谉 [讻谉], 讜讗讜诇诐 讗讘讜讛 讚讛讛讜讗 讙讘专讗 [讗讘讬讜 砖诇 讗讜转讜 讗讚诐, 讻诇讜诪专, 讗讘讬] 讙讘讛 注讬谞讬诐 讛讜讛 [讛讬讛] 讛讞讜砖拽 讘诪讛 砖讗讬谞讜 专讗讜讬 诇讜, 谞转谉 注讬谞讬讜 讘讙专讜砖讛 讜谞砖讗讛 讜讛讜诇讬讚 诪诪谞讛 讘谉, 讛讜讗 讛讗讬砖 砖讛讬讛 砖诐 讜讞诇诇讜 注诇 讬讚讬 讻讱 诪拽讚讜砖转 讻讛讜谞讛, 砖讘谉 讻讛谉 讛谞讜诇讚 诪讙专讜砖讛 讗讬谉 诇讜 拽讚讜砖转 讻讛讜谞讛 讻诇诇. 讻讬讜谉 砖讚讜讘专 讻讗谉 讗讜讚讜转 谞讟讬诇转 专砖讜转 诇讛讜专讜转, 讚谞讬诐 注讜讚 讘讚讘专 讛讬拽驻讛 砖诇 专砖讜转 讝讜.


驻砖讬讟讗 [驻砖讜讟, 诪讜讘谉 诪讗诇讬讜] 讻讬 谞转讬谞转 专砖讜转 诇驻诇讙讗 [诇诪讞爪讛], 诇讞诇拽 诪谉 讛讚讘专讬诐, 讛讗 拽讗诪专 讚诪讛谞讬 [讛专讬 讻讘专 讗诪专 砖讛讬讗 诪讜注讬诇讛]. 讜讗讜诇诐 谞转讬谞转 专砖讜转 注诇 转谞讗讬 诪讗讬 [诪讛 讚讬谞讛]? 讛讗诐 讗驻砖专 诇转转 专砖讜转 诇讝诪谉 诪住讜讬讬诐, 讗讜 诇诪拽讜诐 诪住讜讬讬诐? 讜诪砖讬讘讬诐: 转讗 砖诪注 [讘讜讗 讜砖诪注] 驻转专讜谉 诇讚讘专 诪诪讛 砖讗诪专 专' 讬讜讞谞谉 诇专讘 砖诪谉: 讛专讬 讗转讛 讘专砖讜转谞讜, 讻诇讜诪专, 讛专讬 诇讱 专砖讜转 诇讛讜专讜转 讜诇讚讜谉 注讚 砖转讘讜讗 (转讞讝讜专) 讗爪诇谞讜. 讜诪砖诪注 砖讗驻砖专 诇转转 专砖讜转 诇讛讜专讜转 诇诪砖讱 讝诪谉 诪讜讙讘诇.


讘 讙讜驻讗 [诇讙讜驻讜] 砖诇 讛注谞讬谉 砖讻讘专 讛讜讝讻专 拽讜讚诐 诇讙讘讬 讘讬转 讚讬谉 砖诇 砖谞讬诐, 讗诪专 砖诪讜讗诇: 砖谞讬诐 砖讚谞讜 鈥� 讚讬谞讬讛诐 讚讬谉, 讗诇讗 砖谞拽专讗 "讘讬转 讚讬谉 讞爪讜祝", 讗讘诇 讗讬谉 讛讚讘专 驻讜讙注 讘住诪讻讜转讜. 讬转讬讘 [讬砖讘] 专讘 谞讞诪谉 讘讬谉 转诇诪讬讚讬讜 讜拽讗诪专 诇讛讗 砖诪注转讗 [讜讗诪专 讗转 讛讛诇讻讛 讛讝讜], 讗讬转讬讘讬讛 [讛拽砖讛 诇讜] 专讘讗 诇专讘 谞讞诪谉 诪诪讛 砖砖谞讬谞讜 讘诪砖谞讛: 讗驻讬诇讜 砖谞讬诐 讘转讜讱 讘讬转 讛讚讬谉 诪讝讻讬谉 讗讜 砖谞讬诐 诪讞讬讬讘讬谉 讜讗讞讚 讗讜诪专 "讗讬谞讬 讬讜讚注" 鈥� 讬讜住讬驻讜 讛讚讬讬谞讬谉 注讜讚 讗讞讚, 诪砖讜诐 砖讛谞诪谞注 谞讞砖讘 讻讗讬诇讜 诇讗 讛讬讛 讘诪谞讬谉, 讜讗讬谉 讻讗谉 讘讬转 讚讬谉. 讜讗讬 讗讬转讗 [讜讗诐 讬砖] 讘住讬住 诇讛诇讻转讜 讝讜 砖诇 砖诪讜讗诇, 讗诐 讻谉 诇讛讜讜 [砖讬讛讬讜] 讗讜转诐 讚讬讬谞讬诐 砖讻讘专 讛讙讬注讜 诇讬讚讬 讛讞诇讟讛 讻砖谞讬诐 砖讚谞讜, 讜诇讗 讬爪讟专讻讜 诇讛讜住讬祝, 砖讙诐 讗诐 讛砖诇讬砖讬 讗讬谞谞讜 鈥� 讬讻讜诇讬诐 讛诐 诇驻住讜拽 诇讘讚诐.


 注谞讛 诇讜 专讘 谞讞诪谉: 砖讗谞讬 讛转诐 [砖讜谞讛 砖诐], 讚诪注讬拽专讗 讗讚注转讗 讚转诇转讗 讬转讬讘讬 [砖诪转讞讬诇讛 注诇 讚注转 砖讬讛讬讜 砖诇讜砖讛 讛讬讜 讬讜砖讘讬诐] 讜讛讞诇讬讟讜 砖讘砖诇讜砖讛 讬讛讜讜 讘讬转 讚讬谉 砖诇诐, 讜诇讻谉 讗诐 谞诪谞注 讗讞讚 诪讛诐 鈥� 爪专讬讻讬诐 讛诐 诇讛砖诇讬诐 讗转 讛诪住驻专. 讜讗讬诇讜 讛讻讗 诇讗讜 讗讚注转讗 讚转诇转讗 讬转讬讘讬 [讻讗谉 诇讗 注诇 讚注转 砖诇 砖诇讜砖讛 讬砖讘讜], 砖诪转讞讬诇讛 讬砖讘讜 专拽 砖谞讬讬诐 诇讚讜谉.


讗讬转讬讘讬讛 [讛拽砖讛 诇讜] 注讜讚 诪诪讛 砖砖谞讬谞讜 讘诪拽讜诐 讗讞专, 专讘谉 砖诪注讜谉 讘谉 讙诪诇讬讗诇 讗讜诪专: 讛讚讬谉 谞注砖讛 讘砖诇砖讛 讚讬讬谞讬诐, 讜驻砖专讛 讘讬谉 讛诪转讚讬讬谞讬诐 谞注砖讬转 讙诐 讘砖谞讬诐. 讜讬驻讛 讻讞 驻砖专讛 诪讻讞 讛讚讬谉, 砖砖谞讬诐 砖讚谞讜 鈥� 讘注诇讬 讚讬谞讬谉 讬讻讜诇讬谉 诇讞讝讜专 讘讛谉 讜诇讜诪专 砖专爪讜谞诐 讘讘讬转 讚讬谉 砖诇诐. 讜讗讬诇讜 砖谞讬诐 砖注砖讜 驻砖专讛 讜谞转专爪讜 砖谞讬 讛爪讚讚讬诐 砖讬驻砖专讜 讘讬谞讬讛诐 鈥� 讗讬谉 讘注诇讬 讚讬谞讬谉 讬讻讜诇讬谉 诇讞讝讜专 讘讛谉.

